B. Bugár, podpredseda NR SR: (2003-12-02):
Otváram rozpravu o tomto bode programu. Konštatujem, že som dostal jednu písomnú prihlášku pána poslanca Maxona. Ako jediný sa hlási do rozpravy. Pán poslanec, nech sa páči, máte slovo. Až potom otvorím možnosť prihlásiť sa ústne do rozpravy. M. Maxon, poslanec: Ďakujem pekne za slovo. Vážený pán podpredseda Národnej rady, vážený pán minister, vážené panie poslankyne a páni poslanci, pán minister v závere svojho úvodného slova skoro so stopercentnou istotou požiadal túto snemovňu, alebo tak som to ja pociťoval, o podporu tohto vládneho návrhu zákona. Pokiaľ sme teda sledovali diskusiu o tomto návrhu zákona vo výboroch Národnej rady Slovenskej republiky a predovšetkým v gestorských výboroch, tak tá diskusia nebola celkom taká jednoznačná. No a, pán minister, ja vás môžem so stopercentnou istotou ubezpečiť, že takýto návrh nepodporím a nemôžem podporiť. Ak ho nemôžem podporiť, tak ho nemôžem podporiť aj preto, že 20 centimetrov vedľa vás bola Ústava Slovenskej republiky a ja ako poslanec Národnej rady Slovenskej republiky som na tú ústavu prisahal. Takže to je kľúčový dôvod, prečo ja tento zákon podporiť nemôžem. Ak sa dnes špekuluje o tom, či je možné lekárnikom zakázať štrajkovať, či je to možné aplikovať vo väzbe na platnú ústavu, tak predovšetkým treba povedať, že diskusia, dámy a páni, na túto tému je chorá, lebo my ideme niekomu zakazovať to, čo mu umožňuje Ústava Slovenskej republiky, a pôvodca tých problémov je niekto iný. Žiaľ, pán minister, v tejto chvíli vzhľadom na to, že ste predložili alebo z vašej dielne sú predovšetkým tie návrhy, tak ja v tejto chvíli s celkom čistým svedomím môžem povedať, že pôvodca a motivačný faktor štrajku lekárnikov nie sú lekárnici sami ani Lekárnická komora, pôvodca tých problémov, pán minister zdravotníctva, ste vy. Dokázal by som sa preniesť cez tie problémy, pretože asi dva alebo tri roky sa nevenujem intenzívnejšie tým ekonomickým a finančným väzbám zdravotníctva, keby dnes v našich poslaneckých laviciach neležal ten návrh, ktorý leží. Vážený pán minister, už sa robí veľká ekvilibristika k článku 37 Ústavy Slovenskej republiky, ale článok 37 Ústavy Slovenskej republiky ods. 3 jasne a zrozumiteľne hovorí: „Právo na štrajk sa zaručuje. Podmienky ustanoví zákon. Toto právo nemajú sudcovia, prokurátori, príslušníci ozbrojených síl a ozbrojených zborov a príslušníci a zamestnanci hasičských a záchranných zborov.“ Pán minister, Ústava Slovenskej republiky úplne taxatívne vymenúva, kto môže byť v tomto práve obmedzený. A veľmi sa mýlite, ak si myslíte, že vy obyčajným zákonom môžete obmedziť toto právo práve jednej skupine lekárnikov. Ak by ste si však predsa len mysleli, že je to možné, tak narazíte na veľmi dôležité a ďalšie ustanovenie Ústavy Slovenskej republiky, v druhej hlave čl. 13 ods. 4 sa totižto, pardon, v odseku 3 sa uvádza: „Zákonné obmedzenia základných práv a slobôd musia platiť rovnako pre všetky prípady, ktoré spĺňajú ustanovené podmienky.“ Analogicky z tohto znenia, pán minister, vyplýva, že vy nemôžete špecificky zo skupiny poskytovateľov zdravotníckej starostlivosti vyňať len lekárnikov, ale analogicky sa potom musí týkať všetkých. Nuž a, pán minister, vy sa s obľubou vyjadrujete k téme poľnohospodárstva, kde sa ja skutočne cítim odborník a na rozdiel od vás ja sa budem vyjadrovať slušne, ale podľa vášho výkladu by sa mohol v budúcnosti obmedziť aj štrajk pracovníkov v potravinárskom priemysle, lebo v pondelok by zastavili dodávku potravín, v utorok by sme to ešte prežili, ale v stredu už by bolo ohrozené naše zdravie. Takže považujem tento prístup za skutočné prekročenie tej hranice možného a to by sa naozaj nemalo v tomto parlamente diať. Ešte raz opakujem. Vy ste pôvodcom tých problémov, vy ste zodpovedný za ich riešenie, vy ste povinný ich riešiť v medziach zákonov Slovenskej republiky a v medziach Ústavy Slovenskej republiky. Pokiaľ ešte sa zmienim o istých problémoch, ktoré súvisia s poskytovateľmi alebo s držiteľmi licencií na predaj liekov, pán minister, áno, my sme predovšetkým v roku 1996 mali pomerne intenzívnu a možno aj komplikovanú a ostrú diskusiu na tému, či títo poskytovatelia môžu byť právnické osoby alebo či to budú fyzické osoby na základe licencií atď. Nebola to diskusia jednoduchá, pretože aj to právnické loby bolo silné, alebo teda aj tá skupina, ktorá mala záujem poskytovať tieto služby ako právnické osoby, bola silná, aj tá skupina, ktorá už v tom čase existovala. Ak bol v tejto oblasti problém, pýtam sa vás, pán minister, prečo ste ten problém neotvorili pred rokom? Ak v tejto oblasti bol problém, prečo tento problém neotvorili vaši kolegovia, vaši predchodcovia v predchádzajúcom volebnom období 1998 až 2002? Vy ho jednoducho otvárate teraz vo chvíli, keď nie ste schopný, a to ukazuje reálny vývoj, zvládnuť tú situáciu. Nie ste schopný zvládnuť situáciu v zdravotníctve ako takom a nie ste schopný zvládnuť situáciu ani v liekovej politike. Dnes to jednoducho chcete riešiť presadzovaním mocenských nástrojov. Siahate do Ústavy Slovenskej republiky neprimerane, tak ako som povedal, a vyberiete si niekoľko právnických osôb a poviete si, však nech sa lekárnici domáhajú svojich hospodárskych záujmov a svojich opodstatnených nárokov a práv, koľko chcú, veď ja tu mám právnické osoby, týchto 10 právnických osôb zabezpečí to, čo v oblasti liekovej politiky robili, myslím z hľadiska odborného a z hľadiska aj spokojnosti možno občanov, predovšetkým lekárnici. Ešte raz, pán minister, opakujem, vysvetlite si to, ako chcete, vzhľadom na vašu rétoriku si myslím, že som bol primerane zdvorilý. Ale ja takýto návrh podporiť nemôžem predovšetkým preto, že si pamätám tú ústavu, ktorá v tejto rokovacej sále bola, na ktorú ja som skladal svoj poslanecký sľub. Žiaden Zajac ani žiaden iný minister ma neprinúti, aby som ja nerešpektoval tie princípy, podľa ktorých sa poslanec Národnej rady Slovenskej republiky má bezpodmienečne riadiť. Ja to, dámy a páni, tak spravím, predpokladám, že aj kolegovia z poslaneckého klubu Hnutia za demokratické Slovensko. Ak nechceme demontovať princípy ústavnosti Slovenskej republiky, dámy a páni z koalície, nepodľahnite tomuto nezmyselnému tlaku, ktorý je východiskom z bludného kruhu. Takéto východisko rozhodne neprospeje občanom Slovenskej republiky ani v dodržiavaní ústavnosti v Slovenskej republike. Ďakujem pekne za pozornosť. (Potlesk.)